C 47/132
LT
Europos Sąjungos oficialusis leidinys
2023 2 7
2022 m. liepos 6 d., trečiadienis
C. kadangi reikia atnaujinti visuomenės sutartį ir atkurti pasitikėjimą;
D. kadangi 2015 m. rugsėjo mėn. visos šalys įsipareigojo įgyvendinti plataus užmojo darbotvarkę, kaip kartu spręsti pasaulinius uždavinius – JT Darnaus vystymosi darbotvarkę iki 2030 m;
E. kadangi, nors daugiašališkumas išlieka geriausia organizacine sistema siekiant spręsti pasaulines problemas, reikia pripažinti, kad sunku rasti būdą jį veiksmingai įgyvendinti;
F. kadangi pasaulis įžengė į naują daugiapolį amžių, pasižyminčiu didelėmis audringumo, susidūrimų ir nestabilumo galimybėmis, kuriam būdinga didelė geopolitinė konkurencija, susijusi su netradicinėmis grėsmėmis ir konfliktais, pvz., hibridiniais ir kibernetiniais išpuoliais, hibridiniu karu ir dezinformacija, kurie dažnai vyksta visuomenei nematant, bet turi didelį poveikį ES ir pasaulio saugumui, ir kuriems atremti ir į kuriuos reaguoti neturime tinkamų priemonių; kadangi esama atotrūkio tarp dabartinių pasaulinių uždavinių ir dabartinės daugiašalės sistemos gebėjimo pateikti veiksmingus ir įtraukius sprendimus rizikos;
G. kadangi tuo pačiu metu pasaulinė tvarka vis dažniau susiduria su politikos klausimais ir uždaviniais, kuriuos sprendžiant reikia veiksmų tarptautiniu lygmeniu, be kita ko, veiksmingo pasaulinio dialogo politikos klausimais, bendradarbiavimo ir pozicijų suartėjimo, siekiant rasti tvarius sprendimus, kuriais galima užtikrinti rezultatus, suderintus veiksmus ir bendrus standartus pagal taisyklėmis grindžiamą tvarką, kurie gali padėti veiksmingai pasiekti rezultatų visų naudai ir kuriais propaguojamos žmogaus teisės ir teisinės valstybės principas; kadangi šie standartai turėtų prisidėti prie tarptautinės taikos, stabilumo ir darnaus vystymosi; kadangi ES palaiko tarptautinę teisę ir normas;
H. kadangi pasaulis tapo labiau susijęs, todėl veikėjai tarptautinėje arenoje tampa labiau priklausomi vienas nuo kito, o uždaviniai tampa vis sudėtingesni; kadangi dėl to kylančioms kelių lygmenų problemoms spręsti būtina imtis kolektyvinių veiksmų, sukurti lanksčias struktūras ir įtraukti visus suinteresuotuosius subjektus;
I.
kadangi dabartinė daugiašalė tvarka kyla iš pasaulinės tvarkos, atsiradusios po 1945 m., kuri nebūtinai visiškai atspindi šiandienos pasaulį, nes ne į visus dabartinius pasaulinius veikėjus tinkamai atsižvelgta kuriant daugiašalę tvarką;
J.
kadangi atsisakoma pasaulinės ginkluotės kontrolės, nusiginklavimo ir ginklų neplatinimo politikos ir normų bei jos yra silpninamos tokiu metu, kai auga įprastinių ginklų pardavimas, didėja ginklų sistemų autonomijos lygis ir investuojama į naujus masinio naikinimo ginklus;
K. kadangi daugiašališkumas, kaip taiki priemonė organizuoti suverenių valstybių tarpusavio santykiams, vis dažniau patiria išmėginimus iš dalies dėl tarptautinės sistemos pokyčių, kaip antai naujų veikėjų atsiradimo pasaulinėje arenoje ir iš jų kylančių hibridinių grėsmių, dėl įtampos, kylančios dėl daugiašalio institucijų pobūdžio, ir dėl poreikio peržiūrėti dešimtmečių senumo institucijas, didėjančio atotrūkio tarp visuomenės nuomonės ir institucijų, antiglobalistinių nuostatų augimo, tradiciškai vyraujančių geopolitinių jėgų silpnėjimo ir tolesnio visuotinių laisvių bei demokratijos mažėjimo; kadangi COVID-19 pandemija ir precedento neturintis jos poveikis tarptautinei bendruomenei sustiprino ir paspartino šiuos pokyčius; kadangi esame ant slenksčio į naują amžių, kuris kelia grėsmę, kad bus sugriauta ilgiau nei per 70 metų pasiekta pažanga ir santykinė taika ir kad įsivyraus tvirtos rankos politika, kuria siekiama sugriauti pagal tarptautines taisykles nustatytą tvarką, grindžiamą tarptautine teise ir teisės viršenybe, atsakomybe, demokratija ir žmogaus teisėmis bei lyčių lygybe ir įvairove; kadangi dėl nacionalinių populistinių akstinų, skirtingų ir kintančių tikslų ir nepakankamo jų įgyvendinimo bei atskaitomybės metodų taikymo daugiašalė sistema patiria tris tarpusavyje susijusias krizes – galios, aktualumo ir teisėtumo, kurie yra politinės valios ir koordinavimo stokos, daugiausiai Vakaruose, rezultatas;
L. kadangi daugiašališkumo krizė gali būti proga atkurti sutarimą dėl tarptautinės tvarkos, grindžiamos daugiašališkumo ir teisinės valstybės principais, pasitelkiant veiksmingą bendradarbiavimą, solidarumą ir koordinavimą; kadangi ES turėtų remti iniciatyvas, kuriomis siekiama įtraukti pilietinės visuomenės nuomonę į sprendimų priėmimo procesus daugiašaliuose forumuose, pvz., JT; kadangi ES turėtų pasisakyti už tai, kad JT sistemoje būtų įsteigta Jungtinių Tautų parlamentinė asamblėja (UNPA) tam, kad būtų padidintas pasaulinio valdymo demokratinis pobūdis, demokratinė atskaitomybė ir skaidrumas;